Piers Courage je pokojni britanski dirkač Formule 1. Debitiral je v sezoni 1967, toda nastopil je le na treh dirkah, kjer je dvakrat odstopil, enkrat pa sploh ni štartal. Prva uvrstitev med dobitnike točk mu je uspela v naslednji sezoni 1968 na Veliki nagradi Francije, ko je osvojil šesto mesto, kasneje v sezoni pa še četrto. Nato je prišla njegova daleč najboljša sezona 1969, ko je ob dveh petih mestih osvojil tudi dve drugi mesti na Velikih nagradah Monaka in ZDA, kar sta njegovi najboljši uvrstitvi v karieri. Po štirih odstopih se je na peti sezone 1970 za Veliko nagrado Nizozemske smrtno ponesrečil v grozljivi nesreči. Njegov De Tomaso 505 se je po prevračanju vžgal in se, ker je moštvo za zmanjšanje teže dirkalnika za del šasije uporabilo magnezij, tako močno vžgal, da so zagorela celo bližnja drevesa. Preiskava nesreče pa je pokazala, da je Piers Courage zelo verjetno umrl že preden je njegov dirkalnik zajel ogenj .